Tyson Yoshi為保時捷座駕加上英文粗口FXXX YOU拉花後,早前佢喺上環泊低架車喺旁邊講電話,點知有一班小學生行過發現車身粗口字,當堂好興奮,而老師就叫學生們唔好掛住睇。
Tyson Yoshi將呢件事post上IG,並且話Sorry children, better change it to love you…(小朋友們唔好意思,似乎改成「愛你」好啲)。而學校老師都有留言,多謝Tyson架車帶來驚喜,仲叫佢去學校同小朋友分享更多關於架車嘅事,甚至一齊設計新花款。
「做所有嘢都係為咗開心」
估唔到事件有後續,Tyson Yoshi喺IG post片,原來佢出席嗰間學校嘅頒獎禮,仲喺全校師生家長面前,用英文就「粗口車事件」公開道歉!Tyson 另外仲向同學致詞,提到事業選擇:「如果為興趣的話,鍾意做就繼續做啦。但係如果想做嗰樣係為搵錢或者出名,就唔建議啦。」
佢最後仲提醒同學仔:「最主要係開心啦,做所有嘢都係為咗開心,然後……唔犯法啦」。
「終於冇人掉bra上台」
有家長喺Tyson IG留言,多謝Tyson出席頒獎日,小朋友同家長都好驚喜好開心,亦有人盛讚Tyson:「身教小朋友要勇敢面對人講Sorry。」同時學校嘅處理都獲得認同:「原本教壞細路嘅事,而家變成美好嘅事,respect 間學校」。
Tyson平日做show都有唔少熱情女歌迷示愛,甚至之前喺台灣一間高中演出就有人掟bra上台。有留言就話今次Tyson去小學頒獎日「終於冇人掉bra上台」。
原文刊登於 Yahoo 娛樂圈